《观浙省新址》
元代·黄玠

钱唐故都犹丽雄，民居百万如蚁封。一夕熛怒赤熁空，市舍歘忽随歊风。

丞相夜下哀瘝恫，飞书走檄动帝聪。大宽赋入振乏穷，乃恢黄堂基益隆。

斯民子来争赴功，岂弟君子汲黯同。吴山蜿蜒若火龙，渴欲急水鳞甲红。

胡不移置山南东，远挹江上青数峰。冈阜回合水朝宗，环拱北极当天中。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。